Ko Seerndi Majjere e Humambinnaagu e no ɗi Foti Momtireede
Kɗl: Tijjaani Mbaalo, Senegaal
Majjere ko huunde jibidinaande he tagaande, ngam tagaande nde arata he oo aduna, tawata ngaandi «serveau » mayre alaa ko woni heen, ko coccoondiral mayre he neesu “nature” addani nde ganndal.
Konngol majjere ko innde teetinirde gollal, seekorde gollal ngal ko majjude, ɗum woni waasude anndude ko wonaa e ko woni he dow mum koo. Kono he renndo men hannde ngoo, so neɗɗo wi’aama majjuɗo, paandaa heen ko kumiiɗo he binndol he ɗemɗe Oropnaaɓe, hay so tawii omo winnda ɗemngal gonngal, ko ɗuum waɗi ɓe ceerndaani konngol majjere e humambinnaangu, ɓayri enen (hiɗen) nganndi alaa tagaande nde alaa ganndal he renndo ngo wuuri he mum ngoon, ko ɗuum addi ɓe mbii : neɗɗo iwataa he majjere, seerataa he anndude.
Jooni holko seerndi majjuɗo e humambinne ?
Majjuɗo woni neɗɗo mo anndaa ko wonaa e ko woni he dow mum, foti ina janngi walla janngaani. Yeru : so neɗɗo wuurii he nokkuure o anndaa nokkuure ndee, foti ko njuɓɓudi renndo nokkuure ndee walla ko koɗki nokkuure ndee, oon wi’etee ko majjuɗo. Foti omo winnda walla o winndataa.
Kadi so neɗɗo wuurii he yonta haa yonta daɗi (accii) mo, oon wi’etee ko majjuɗo. Kono oo wi’etaake anndaa, ngam Fulɓe mbii : neɗɗo iwataa he majjere, seerataa he anndude.
Humambinne, ngol konngol, ko konngol ɓasaagol (humam-binne), woni gollal humude ngal ɓasaa e innde binndol wonti humambinne, ɗum woni neɗɗo kumiiɗo he binndol. Ko ɗuum waɗi humaade he binndol waɗataa haa neɗɗo wi’ee ko majjuɗo, hay so tawii ina luutndii faamaamuye yimɓe yonta men hannde kaa, ɓayri kamɓe kala mo winndataa ɓe mbi’ata oon ko majjuɗo, tee hiɗen nganndi nelaaɓe e annabaaɓe aawɓe diine deweteeɗe hannde ɗee piiw (foppet) ko ɓe humiiɓe he binndol, ngam hiɗen nganndi binndol feŋtaa ko caggal maɓɓe, ko ɗuum waɗi defte diine tuugnorteeɗe hannde ɗee piiw mbinndaa ko caggal maɓɓe.
Kadi jiɗnaaɗo (mawɗo) men tedduɗo : Aamadu Ham-paate Bah, wii : so mawɗo Afrinaajo maayii ko defterdu “bibloteque” sumi ɗoon. Ɗuum sellini ko konngol biingol alaa tagaande nde alaa ganndal. Kadi en nganndii humambinnaagu ko huunde tagidaande he neɗɗo, nde wonaa ñawu.
Jooni holno humambinnaagu foti momtireede he Afrik ?
Banndiraaɓe tedduɓe, Fulɓe mbii : cooɗee cooɗee, ko nano ɓaarnetee nii. So wi’aama yoo humambinnaagu momte, ɗuum toɗɗii ko enen ɓaleeɓe, ɓayri ko enen ngoni ɓe mbinndaani ɗemɗe mumem. Hay so ɗe mbinndaama ɗe njanngaaka, tee ina laaɓi en pos, woni fiɓnde e yiɗde oropnaaɓe ko momtude ɗemɗe Afriknaaɓe ɓe njaaɓna ɓe ɗe maɓɓe.
Ɗuum ina laaɓi gila ñande nde ɓe pellitnoo feccude Afrik, tee ndee fiɓnde e yiɗde iwaani he maɓɓe haa ñallunge hannde ngee, ɓayri hiɗen nganndi no ɓeleeɓe naɓiraa to Amerik, e no ɓe ndarniri duɗe ɗemɗe maɓɓe he ndeer Afrik, e darnde maɓɓe caggal jeytaare Afrik ko feewti he ɗemɗe maɓɓe, ɓayri ko ɗuum addani ɓe lamminde en sokkinnaaji maɓɓe.
Kadi en nji’ii darnde maɓɓe nde Afriknaaɓe puɗɗii miijaade janngude ɗemɗe mumen, ngam ɓe ndari ɓe ɓolii, ɓe mbii eɓe mballa en, ɓe naatti heen, ɓe mbuɗini ngoo miijo ɓe mburdini ngo, caggal ɗuum ɓe cosi pelle (feddeeji), ɓe mbii ɗe ngonaa laamuyankooje darantooɗe jannde ɗemɗe ngenndiije, ɓe mbaɗi ɗeen pelle no ɓe mboowi waɗirde nii; ɓe kalfini ɗe yimɓe wostaaɓe guja, ɓeen caayni ngoo miijo, ɓe mbonni ngo haa boni, ɓe nduttii ɓe ndarni fedde haalooɓe ɗemngal Faransiire maa Enngeleere, ɓe ngardini ndeen Afriknaaɓe ne’aaɓe needi maɓɓe ɓooraaɓe neɗɗaagu Afrik.
Alaa ko haali ngenndiyankaagu Afrik, ngam ɓeen ko yimɓe yedduɓe guri ɓalli mumen, faarnortooɓe mbaawka ɗemɗe Oropnaaje e kortagol ɗemɗe iwdi maamiraaɓe maɓɓe, jaasɓe humtiraaɓe Afrik, sellinɓe konngol Fulɓe mbiingol : mbeewa waraa humtiraa laaci mum kii. So neɗɗo teskiima (taskike) terɗe mbeewa, o taway ɓuri famɗude heen nafa ko laaci kii, ngam riiwaani buubi, suuraani suttee. Ɓee jaasɓe, ɓe ɓiɓɓe Afrik njaafotaako haa poomaa, yoo Geno ustu hono maɓɓe he Afrik.
Sakiraaɓe tedduɓe, ngaree calo-ɗen momtirgol humambinnaangu men ɗemɗe janane, ngam kala momtirɗo humambinnaangu mum ɗemngal jananal, o momtoray heen hoore makko.
Ko ɗuum waɗi hiɗen yi’a raneeɓe, e woɗeeɓe, e sooyɗuɓe ina cikoondira he ballugol ɓaleeɓe hannde, wonaa yiɗude ɓe ɓaleeɓe, alaa, ko yiɗude saaynude en he maɓɓe, ɓayri hiɗen nganndi alaa daneejo maa boɗeejo maa cooyo jiɗɗo wontude ɓaleejo, ngam hannde ko ɓaleejo tan yiɗi wontude goɗɗo, seede mum ko enen ɓaleeɓe tan njanngata ɗemɗe woɓɓe calo-ɗen janngude ɗemɗe men, kadi ko enen tan mboppata (accata) tawaa-tawi maamiraaɓe men nanngen tawaa-tawi woɓɓe, puuynen ɗi men maa kaɗten ɗi he ndeer renndo men.
Ko ɗuum waɗi en teddaani he yeeso nawleeɓe men, ngam neɗɗo teddinirtee ko ganndal mum, maa keɓal mum, ndeke en nganndii addani en sicceede e yaweede he ndeer ndee winndere, ko waasude en ganndal e keɓal.
Setodiiɓe ganndal, tiiɗno-ɗen he janngude ɗemɗe men, haa mbaawen reenude tawaa-tawi men e ngalu neesu Afrik, mbele kadi enen ngiwa he ndee yolnde saɗtere setodiinde en he heege e basal e ñawu, boɗɗitinooje (woɗɗintinooje) neɗɗo he daaɗere (neema) nguurndam.
En njettii denndaangal ɓaleeɓe winndere e kala neɗɗo daraniiɗo neɗɗaagu neɗɗo he ndee winndere men. Kɗl: Tijjaani Mbaalo, Senegaal
fuutamedia.com
peral
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]
fuv_Latn wol_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn cat_Latn zsm_Latn hau_Latn fuv_Latn fuv_Latn fra_Latn fra_Latn fra_Latn fra_Latn unk